ΚΑΝΟΝΙΣΜΟΣ (ΕΟΚ) αριθ. 2147/92 ΤΗΣ ΕΠΙΤΡΟΠΗΣ της 29ης Ιουλίου 1992 για την κατάργηση των νομισματικών εξισωτικών ποσών που έχουν προκαθοριστεί για τις συναλλαγές που θα πραγματοποιηθούν μετά τις 31 Δεκεμβρίου 1992 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 1677/85 του Συμβουλίου της 11ης Ιουνίου 1985 για τα νομισματικά εξισωτικά ποσά στο γεωργικό τομέα (1), όπως τροποποιήθηκε τελευταία από τον κανονισμό (ΕΟΚ) αριθ. 2205/90 (2), και ιδίως το άρθρο 12, Εκτιμώντας: ότι το άρθρο 5 του κανονισμού (ΕΟΚ) αριθ. 3155/875 της Επιτροπής της 11ης Νοεμβρίου 1985 με τον οποίο θεσπίζεται ο εκ των προτέρων καθορισμός των νομισματικών εξισωτικών ποσών (3), όπως τροποποιήθηκε τελευταία από τον κανονισμό (ΕΟΚ) αριθ. 3247/89 (4), προβλέπει την εφαρμογή του προκαθορισθέντος ποσού στις συναλλαγές που πραγματοποιούνται κατά τη διάρκεια ισχύος του πιστοποιητικού- ότι η Επιτροπή πρότεινε στο Συμβούλιο κανονισμό σχετικά με τη λογιστική μονάδα και τους συντελεστές μετατροπής που πρέπει να εφαρμόζονται στο πλαίσιο της κοινής γεωργικής πολιτικής που προβλέπει την κατάργηση του καθεστώτος των νομισματικών εξισωτικών ποσών από την 1η Ιανουαρίου 1993- ότι πρέπει, επομένως, για να αποφευχθεί ο κίνδυνος να πραγματοποιηθούν δαπάνες που δεν είναι απαραίτητες, να καταργηθούν τα προκαθορισμένα νομισματικά εξισωτικά ποσά, για τις εισαγωγές και τις εξαγωγές που θα πραγματοποιηθούν από την 1η Ιανουαρίου 1993- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη των αρμόδιων επιτροπών διαχείρισης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Καταργείται η εφαρμογή των εκ των προτέρων καθορισθέντων νομισματικών εξισωτικών ποσών με αφετηρία την ημερομηνία κατά την οποία άρχισε να ισχύει ο παρών κανονισμός όσον αφορά τις εισαγωγές ή εξαγωγές που θα πραγματοποιηθούν μετά τις 31 Δεκεμβρίου 1992. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 29 Ιουλίου 1992.

[Source: multi_eurlex | Tokens: 1979]